
Një ndër angazhimet madhore të programit tonë politik qeverisës, i parë në përputhje edhe me objektivat kushtetues të zhvillimit të qëndrueshëm të vendit, është ruajtja dhe krijimi i një mjedisi të shëndetshëm dhe ekologjikisht të përshtatshëm për brezat e sotëm dhe të ardhshëm. Krijimi dhe ruajtja e një mjedisi të tillë, garantimi i standardeve të zhvilluara mjedisore, shfrytëzimi i burimeve natyrore mbi bazën e parimit të zhvillimit të qëndrueshëm janë angazhimi ynë programor në përputhje me objektivat socialë kushtetues, por edhe detyrim moral ndaj së tashmes dhe së ardhmes sonë të përbashkët.  
Ligji nr.10463, datë 22.9. 2011, “Për menaxhimin e integruar të mbetjeve”, të ndryshuar, ka qenë dhe mbetet një pjesë e rëndësishme e debateve të institucioneve kushtetuese, faktorëve politikë, specialistëve të mjedisit dhe qytetarëve. Ky ligj madje ka hyrë në fuqi edhe pa firmën e Presidentit të Republikës, i cili e ktheu atë për rishqyrtim edhe një herë në Kuvend. Pas rrëzimit të dekretit të Presidentit, ligji hyri në fuqi,  por debatet ndërmjet specialistëve të mjedisit dhe grupimeve qytetare vazhduan. 
Më konkretisht, diskutimet kanë qenë të fokusuara mbi nenet 22 dhe 49, sipas të cilave lejohet importimi i mbetjeve jo të rrezikshme, me qëllim riciklimi. Aleanca Kundër Importit të Plehrave, pas miratimit  nga Gjykata Kushtetuese, ka paraqitur kërkesën për organizimin e një referendumi kombëtar për çështjen e importimit të mbetjeve për riciklim. 
Pas konsultave me specialistë të mjedisit dhe grupimet qytetare vlerësojmë dhe  çmojmë se ligji nr.10463, datë 22.9.2011, “Për menaxhimin e integruar të mbetjeve”, paraqet problematikën e mëposhtme:
Neni 49 ,  “Importi i mbetjeve jo të rrezikshme” bie në kundërshtim me qëllimin e ligjit, që, sipas parashikimit të nenit 1, është  mbrojtja e mjedisit dhe shëndetit të njeriut nëpërmjet parandalimit ose pakësimit të ndikimeve negative nga gjenerimi dhe menaxhimi i mbetjeve.  Gjithashtu, në nenin 6 përcaktohet se përparësi në menaxhimin e mbetjeve i jepet parandalimit të mbetjeve. Në të dyja rastet përparësi është reduktimi i mbetjeve.  Ne vleresojmë se lejimi i importit të mbetjeve nuk ndihmon në parandalimin apo reduktimin e mbetjeve në territorin e Republikës së Shqipërisë.
Për këtë arsye, propozohet që  në dispozitën ndaluese të importimit të mbetjeve, të parashikuar në nenin 48, të ligjit, të përcaktohet ndalimi, në të gjitha rastet, i importimit të mbetjeve jo të rrezikshme në Republikën e Shqipërisë, duke shfuqizuar lejimin e importimit të këtyre mbetjeve, për shkaqe të tjera, veç atyre me qëllim ruajtjeje apo asgjësimi.
Një tjetër amendim i propozuar me këtë projektligj është edhe ndalimi i importit të mbetjeve, që destinohet për incinerim kur ky operacion klasifikohet si rikuperim, duke shfuqizuar mundësinë e lejimit të kufizuar të importimit të tyre, si  një hapësirë që pengon parandalimin apo reduktimin e mbetjeve në vend. 

Dispozitat, që lejojnë importin e mbetjeve me qëllim riciklimin e tyre në Shqipëri, bien në  kundërshtim me direktivën e BE-së  për zbatimin e “Parimit të vetëmjaftueshmërisë dhe afërsisë.”  Sipas direktivës 2008/98/EC (neni 16) çdo vend duhet të synojë të menaxhojë mbetjet e veta dhe mbetjet duhet të trajtohen sa më afër burimit të prodhimit.
Gjithashtu, importi i mbetjeve bie ndesh me përparësi që duhet te ketë trajtimi i mbetjeve që prodhohen nga tregu shqiptar.  Kjo do të thotë që me politika stimuluese fiskale, siç janë heqja e TVSH-së apo subvencionet, duhet stimuluar industria e riciklimit që të trajtojë mbetjet lokale.  Lejimi i importit i bën të pamundura politika të tilla shtetërore, pasi nuk mund të subvencionohet trajtimi i mbetjeve që vijnë nga jashtë.  Për më tepër,  importimi i mbetjeve nga jashtë ul interesin për trajtimin e mbetjeve që prodhohen brenda territorit tonë.  

Me qëllim që, ligji të realizojë plotësisht qëllimet, për të cilat është miratuar dhe zgjidhjet e ofruara për menaxhimin e mbetjeve në Republikën e Shqipërisë, si dhe të garantojnë sa më tepër rezultate pozitive, me këtë projektligj propozohet që në ligjin nr.10463, datë 22.9.2011, “Për menaxhimin e integruar të mbetjeve”, të ndryshuar, të bëhen këto ndryshime e konkretisht:
1. Në pikën 3, të nenit 22, fjala “kufizon” shfuqizohet.
1. Në nenin 48, riformulohet pika 1 dhe shfuqizohet pika 3.
1. Neni 49 shfuqizohet.
Me këtë projektligj shtohet një dispozitë kalimtare, sipas së cilës  shoqëritë,  të cilat në zbatim të ligjit janë pajisur me autorizim, për importimin e mbetjeve me qëllim riciklimin e tyre, detyrohen të përfundojnë procesin e riciklimit për sasinë e mbetjeve që kanë importuar deri në momentin e hyrjes në fuqi të ligjit. Kjo dispozitë ngarkon, gjithashtu, Këshillin e Ministrave që, brenda 3 muajve nga hyrja në fuqi e ligjit, të nxjerrë aktet nënligjore, në zbatim të dispozitës kalimtare.
Me miratimin e këtij projektligji vlerësojmë se zgjidhet përfundimisht edhe çështja e referendumit, kundër importimit të mbejtjeve, të parashikuar për tu zhvilluar më datë 22 dhjetor 2013.

